Ses vas vir besit van olifanttandeDie ses verdagtes kort nadat hulle in Midrand in hegtenis geneem is. (Foto: Valke) Ses mans het Maandag in die landdroshof in Alexandra verskyn nadat hulle die naweek met olifanttande betrap is. Nelson Usale Mlotha (46), Darlington Cele (43), Autsan Mwanyani (42), Ndumiso Masuku (42), Kelvin Chakwira (35) en Lyton Kamanga (30) word aangekla van oortredings ingevolge die Wet op Nasionale Omgewingsbestuur en Biodiversiteite (Nemba), het kapt. Ndivhuwo Mulamu, woordvoerder van die Valke, gesê. Die ses is Vrydag in President Park in Midrand in ŉ gesamentlike klopjag tussen die Valke se eenheid vir bedreigde spesies, lede van die Midrand-polisiestasie se speurtak en ŉ provinsiale ondersoekspan in hegtenis geneem. Die olifanttande waarop beslag gelê is. (Foto: Valke) “Die span het die verdagtes vir ŉ geruime tyd dopgehou nadat hulle inligting ontvang het en het toegeslaan terwyl hulle oënskynlik op pad was om die buit aan die koper te gaan aflaai,” het Mulamu gesê. Sy het gesê ŉ deel van die ondersoek sal behels van waar die drie olifanttande – wat sowat 58 kg weeg – afkomstig is, asook wie die voornemende koper was. Die tande was netjies in plastiek en geweefde sakke toegedraai. Die ses mans bly hangende verdere ondersoek in aanhouding tot hulle Maandag weer in die hof verskyn.